Arkistokuva ei liity juttuun.

Esimerkiksi teollisuuden koneiden vienti Venäjälle väheni merkittävästi. Arkistokuva ei liity juttuun.

Esimerkiksi teollisuuden koneiden vienti Venäjälle väheni merkittävästi. Arkistokuva ei liity juttuun.

Suomen Venäjän-kaupan lasku jatkui rajuna vuonna 2015, selviää Tullin tänään julkaisemista ulkomaankaupan ennakkotilastoista.

Tullin mukaan ”kaikkien tavararyhmien vienti Venäjälle laski rajusti”. Kaikkiaan Venäjän-vienti laski viime vuoden tammi-marraskuussa 34 prosenttia edellisvuodesta. Lukema ei ole aivan niin synkkä kuin kriisivuonna 2009, jolloin vienti laski 47 prosenttia, mutta selvästi suurempi kuin vuoden 2014 noin 13 prosentin lasku.

Eniten vuonna 2015 tammi-marraskuussa laski elintarvikkeiden (-67%), kuljetusvälineiden (-56%), sekä teollisuuden koneiden (-38%) vienti Venäjälle.

Myös tuonti Venäjältä laski selvästi Euroopan unionin pakotteiden pysyessä voimassa. Viime vuoden tammi-marraskuussa tuonti Venäjältä Suomeen laski 32 prosenttia. Se on enemmän kuin kriisivuonna 2009, jolloin tuonti väheni 31 prosenttia.

EU-maiden yhteenlaskettu vienti Venäjälle laski viime vuoden tammi-marraskuussa 29 prosenttia ja tuonti Venäjältä laski 26 prosenttia. Suomen kauppavaihto Venäjän kanssa on siis laskenut enemmän kuin kaikkien EU-maiden keskiarvo.

Venäjän-kaupan lasku vaikutti merkittävästi siihen, että Suomen kaiken tavaraviennin arvo laski vuonna 2015 neljä prosenttia. Tullin ennakkotietojen mukaan vienti oli kokonaisuutena nyt arvoltaan 53,5 miljardia euroa. Tuonnin arvo väheni kuusi prosenttia ja jäi 54,2 miljardiin euroon.

– Kokonaisviennin laskuun vaikuttivat viime vuonna ennen kaikkea kaksi tekijää; öljytuotteiden viennin arvon raju lasku sekä se että vienti Venäjälle väheni merkittävästi, Tulli kertoo.

Vuoden 2015 laskulukemat ovat huomiota herättäviä, sillä esimerkiksi edellisvuonna 2014 vienti pysyi sitä edeltäneen vuoden tasolla ja tuonti laski yhden prosentin.